…………………

………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Г-Н ЯВОР ГЕЧЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **ЯВОР ГЕЧЕВ** |

**ДОКЛАД**

**от Георги Събев – заместник-министър на земеделието**

**Относно:** Проект на Наредба за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитие на земеделието и селските райони за периода 2023-2027 г.

**УВАЖАЕМИ ГОСПОДИН МИНИСТЪР,**

На основание чл. 67 във връзка с чл. 70, ал. 2 от Закона за подпомагане на земеделските производители, внасям за одобряване проект на Наредба за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитие на земеделието и селските райони за периода 2023-2027 г. Тези интервенции са включени в Стратегическия план за развитието на земеделието и селските райони на Република България за периода 2023 – 2027 г. , наричан по-нататък „Стратегическия план”.

**Причини, които налагат приемането на акта**

С Решение C(2022) 8749 на Европейската комисия беше одобрен Стратегическия план на Република България. Съгласно чл. 9, ал. 3 от Регламент (ЕС) № 2021/2115 на Европейския парламент и на Съвета за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435/1 от 6 декември 2021 г.) (Регламент (ЕС) № 2021/2115), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (OВ L 435, 6.12.2021 г.). Европейският съюз определя основните параметри на политиката, а държавите членки носят отговорност за начините, по които постигат целите и целевите стойности. Предвидено е, че държавите членки са длъжни да изпълняват стратегическите планове по ОСП, одобрени от Комисията. За изпълнение на тези изисквания на регламента на ЕС, трябва да се създаде национална правна рамка, която да уреди условията и реда за прилагане на Стратегическия план за програмен период 2023 – 2027 г. В съответствие с измененията и допълненията на Закона за подпомагане на земеделските производители (ЗПЗП) министърът на земеделието издава наредби за условията и реда за прилагане на интервенцията по чл. 70 от Регламент (ЕС) 2021/2115 за отпускане на плащания във връзка със изпълнявани задължения от земеделските стопани в областта на околната среда и климата и други задължения в областта на управлението. Тези плащания могат да се отпускат на земеделски стопани, доброволно поемащи задължения в областта на управлението, за които се смята, че имат благотворно въздействие за постигането на една или повече от специфичните цели, установени в чл. 6, параграфи 1 и 2 на Регламент (ЕС) 2021/2115, Подпомагането покрива задължения, които надхвърлят: съответните законоустановени изисквания за управление и стандартите за добро земеделско и екологично състояние съгласно чл. 12 от Регламент (ЕС) 2021/2115, установени съгласно глава I, раздел 2 от Регламент (ЕС) 2021/2115; съответните минимални изисквания за използване на торове и на продукти за растителна защита, или за хуманно отношение към животните, както и съответните други задължителни изисквания, установени в националното право и в правото на Съюза; условията, установени за поддържането на земеделските площи в съответствие с чл. 4, параграф 2 от Регламент (ЕС) 2021/2115 и които са различни от задълженията, за които се отпускат плащания съгласно чл. 31 от същият Регламент.

В съответствие с одобрените условия и текстове на интервенциите в Стратегическия план, в проекта на наредба се конкретизират изискванията към земеделските стопани, заявили подпомагане по интервенциите, дългосрочните задължения в рамките на изпълнявания многогодишен ангажимент, условията за допустимост на дейностите, площите, животните и заявените пчелини, базовите задължения по чл. 70, параграф 3 от Регламент (ЕС) 2021/2115 и изискванията по управление, за които може да се кандидатства за подпомагане за всяка интервенция по чл. 3, ал. 1 от проекта на наредба.

В преамбюла на Регламент (ЕС) 2021/2115 е предвидено, че с оглед на по-нататъшното подобряване на качеството на изпълнение на ОСП, подпомагането на доходите следва да бъде насочено към активните земеделски стопани. За да се гарантира възприемането на общ подход на равнището на Съюза, следва да се установи рамково определение за „активен земеделски стопанин“, съдържащо основните елементи на това понятие. В чл. 54 от ЗПЗП е регламентирано понятието „активни земеделски стопани“, като в проекта на наредба се препраща към тази разпоредба.

Съгласно чл. 70, параграф 9 от Регламент (ЕС) 2021/2115 земеделските стопани, заявили подпомагане по интервенциите в областта на околната среда и климата и хуманно отношение към животните, следва да са преминали обучение и да имат опит в извършването на агроекологични дейности, предмет на уредба в проекта на наредба. С оглед предприемане на действия за намаляване на административна тежест се предвижда обучението и опитът да се проверяват от Държавен фонд „Земеделие“ по служебен път чрез електронните регистри в областта на образованието. Отделно могат да се използват и наличните документи за преминато обучение, предоставени във връзка с прилаганите на аналогични мерки от предходните програмни периоди на Програмата за развитие на селските райони. Предвижда се да не се изисква провеждане на допълнително обучение, когато земеделският стопанин има необходимото образование за осъществяване на дейностите, включени в операции от интервенциите по чл. 3, ал. 1 от проекта на наредба.

Следва да се подчертае, че изискването за образование и опит могат да бъдат приети за изпълнени и в случаите, когато земеделският стопанин, заявил подпомагане по цитираните интервенции, е възложил управлението на стопанството си на лице, което притежава такива знания и умения или е предприел действия да ги осъществи.

В проекта на наредба е очертано в какви области следва да е обучението или придобитото образование, като са обхванати тези, които са в областта на опазването на околната среда. Например следните области: смекчаване на последиците от изменението на климата и за адаптация към него; устойчивото развитие и ефективно управление на природните ресурси като вода, почва и въздух; защита н биологичното разнообразие, подобряване на екосистемните услуги и опазване на местообитанията и ландшафта или други в областта на околната среда и климата.

В хода на изпълнение на многогодишния ангажимент е възможно да се прехвърли стопанството на земеделския стопанин, заявил подпомагане по реда на проекта на наредба. В тази връзка изрично е уреден редът, по който може да се продължи изпълнението на поетите задължения по съответната интервенция от приобритетеля. Предвидено и какви условия следва да се осъществят и какви са последиците при неизпълнение за прехвърлителя и приобретателя.

При многогодишните ангажименти, както и при изпълнение на годишно задължение за хуманно отношение към животните се подава заявление за подпомагане по реда на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (ДВ, бр. 30 от 2023 г.), наричана по-нататък „Наредба № 4 от 2023 г.“, съгласно заповедта за прием на министъра на земеделието. По реда и в сроковете на тази наредба може да се извършват и корекции. В заповедта за прием на министъра на земеделието могат да се съдържат допълнителни условия, като при поемане на многогодишния ангажимент земеделските стопани декларират, че са запознати с тези условия и ги приемат.

През първата година на подаване заявлението за подпомагане е и заявление за плащане. През всяка следваща година това заявлението за плащане следва да се подава, като не подаването му е съществено неспазване на задълженията по поетия многогодишен ангажимент.

С оглед на по-голяма яснота и прецизност в проекта на наредба са детайлно разписани два типа условия: тези, при които Държавен фонд „Земеделие“ може да одобри за участие в многогодишен ангажимент земеделски стопани, заявили подпомагане, както и техните парцели, площи, парцели, животни и пчелини в стопанството, и условията, при които не може да се получи това одобрение. По такъв начин още към момента на заявяването земеделските стопани ще са наясно как следва да попълнят своето заявление за подпомагане, за да могат да поемат многогодишен ангажимент.

Дейностите по интервенциите, посочени в чл. 3, ал. 1 от проекта на наредба, могат да се осъществяват на определена територия. Например интервенциите, посочени по чл. 3, ал. 1, т. 1, 3 и 4 могат да се прилагат на земеделски площи на цялата страна, докато други следва да се осъществяват в защитени зони по Натура 2000 или извън тези зони. С оглед яснота относно териториалният обхват на приложение отделните дейности по интервенциите се предвижда компетентните институции, които разполагат с изискуемите данни, да предоставят географски цифрови данни на Министерство на земеделието и на Държавен фонд „Земеделие“. Тази възможност е изрично регламентирана и в Закона за подпомагане на земеделските производители.

При изпълнение на многогодишния ангажимент земеделските стопани, заявили подпомагане по реда на проекта на наредба, следва да спазват базови задължения, които са изведени като приложение и са уредени по отделните интервенции. Плащането се предоставя при спазване на тези задължения, като следва да се изпълняват и изискванията за управление и задълженията, коти произтичат от тях и надхвърлят съответните други задължения и стандартите по чл. 55 от Закона за подпомагане на земеделските производители, съответните минимални изисквания за използване на торове и продукти за растителна защита или за хуманно отношение към животните и други задължения, установени в националната правна уредба и в правото на Европейския съюз.

По всяка една интервенция са уредени в съответното систематично място изисквания за управление, които следва да се спазват по поети многогодишни ангажименти в областта на околната среда и климата и хуманно отношение към животните. Следва да се има предвид, че по част от интервенциите цитираните изисквания е необходимо да се съобразят на едни и същи по размер площи, а за други върху едни и същи площи, т.е. географски идентични. В тази връзка изрично е указано през кои години може да се допусне разширяване на поетия ангажимент.

В съответствие със задължението на държавите членки да гарантират защитата на финансовите интереси на Съюза и разпоредбите на чл. 67 от ЗПЗП е предвидена регламентация, която може да бъде приложена в хипотезата на ограничени финансови средства в планираните бюджети на интервенциите в Стратегическия план в областта на околната среда и климата и хуманно отношение към животните. За прилагане разпоредбите на чл. 67 от ЗПЗП са разписани процедури за контрол и предприемане на последващи действия с цел спазване предвидения бюджет на интервенцията в Стратегическия план.

В изпълнение на делегацията на чл. 70, ал. 2 от ЗПЗП се уреждат условията и реда за извършване на административни проверки, проверките на място и проверките чрез системата по чл. 30, ал. 2, т. 7 от ЗПЗП в рамките на интегрираната система за контрол, контрола за спазване на изискванията на предварителните условия и кръстосани проверки и посещения на място.

С наредбата се определят реда за налагане на административни санкции, включително отказ за изплащане, намаления на плащанията и оттегляне на изплатената финансова помощ за интервенциите, когато се установи неспазване на условия за допустимост, базови задължения, изисквания по управление или други задължения по изпълняваните интервенции.

**Цели**

Предложените текстове на проекта на Наредба за условията и реда за прилагане на интервенциите в областта на околната среда и климата и хуманно отношение към животните, включени в стратегическия план за развитие на земеделието и селските райони за периода 2023-2027 г., са насочени към постигане на следните цели:

Прилагане на чл. 70 от Регламент (ЕС) 2021/2115, като се създаде национална правна рамка за предоставяне на компенсаторни плащания на земеделски стопани във връзка с изпълнението на доброволно поетите задължения и изисквания по управление на интервенциите;

Гарантиране на защитата на финансовите интереси на Съюза чрез създаване на национални правила за управление на средствата по интервенцията чрез система за контрол, налагане на ефективни и пропорционални намаления и законосъобразни откази от плащания.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП, като плащанията се предоставят в рамките на средствата, предвидени в съответната интервенция по Стратегическия план.

**Очаквани резултати от прилагането на акта**

С проекта на наредба ще се създаде по-голяма яснота за потенциалните кандидати на какви условия следва да отговарят, за да могат да получат подпомагане, при спазване на условия за отпускане на подпомагане по интервенцията. Създава се уредба по какъв начин земеделските стопани могат да заявят подпомагане, размерът на плащанията, които могат да получат, кой компетентен орган има право да им ги предостави и при какви условия може да се стигне до намаления и отказ на плащанията. Уточнява се редът за налагане на административни санкции, които като условия са регламентирани в Закона за подпомагане на земеделските производители.

Очакваните резултати от прилагането на акта са да се създадат на национално ниво условия и ред, по който да се получат плащания във връзка с реализация на дейностите по интервенции в областта на околната среда и климата и хуманно отношение към животните, включени в Стратегическия план. По такъв начин ще се постигнат заложените в този план цели на подпомагането.

**Анализ за съответствие с правото на Европейския съюз**

Съгласно чл. 69 от Регламент (ЕС) 2021/2115 интервенциите в областта на околната среда и климата и хуманно отношение към животните са интервенции от областта на развитието на селските райони, включени в Стратегическия план. Тяхната конкретна правна регламентация се съдържа в чл. 70 от Регламент (ЕС) 2021/2115.

Създават се разпоредби, които да уредят на национално ниво, предвидената възможност по процедурата по чл. 79 от Регламент (ЕС) 2021/2115.

Земеделските стопани, които заявяват подпомагане по реда на проекта на наредба, следва да спазят някои от законоустановените изисквания и стандартите за добро земеделско и екологично състояние, уредени в чл. 12 от Регламент (ЕС) 2021/2115. Тези изисквания и стандарти съгласно чл. 55 от Закона за подпомагане на земеделските производители се одобряват със заповед на министъра на земеделието.

В проекта на наредба е предвидено, че освен ако е предвидено друго в правото на Европейския съюз, когато административните проверки или проверките на място във връзка с интервенциите по чл. 31 от Регламент (ЕС) 2021/2115 или предварителните условия по чл. 55 от ЗПЗП могат да засегнат задължения на земеделския стопанин по интервенциите в областта на околната среда и климата и хуманно отношение към животните, резултатите от тези проверки се отчитат с цел предприемане на последващи действия по отношение на предоставяне на плащането.

Уреждат се хипотезите на предвидените възможности в чл. 7 от Регламент за изпълнение (ЕС) 2022/1173 на Комисията от 31 май 2022 година за определяне на правила за прилагането на Регламент (ЕС) 2021/2116 на Европейския парламент и на Съвета по отношение на интегрираната система за администриране и контрол в общата селскостопанска политика (ОВ, L 183/23 от 8 юли 2022 г.), наричан по – нататък „Регламент за изпълнение (ЕС) 2022/1173“.

Извън случаите по ал. 1 и 2, заявленията за подпомагане могат да бъдат изменени или да бъдат изцяло или частично оттеглени от бенефициента при условията на чл. 7 от Регламент за изпълнение (ЕС) 2022/1173.

С проекта на наредба се осигурява приложението на Регламент (ЕС) 2021/2116, по-конкретно защитата на финансовите интереси на Европейския съюз, като се регламентира при какви условия могат да се намаляват или отказват плащанията, да се оттегля изплатената финансова помощ и се установява реда за налагане на административни санкции, които като условия са уредени в Закона за подпомагане на земеделските производители. В допълнение се уточнява, че в случай, че има предвидена възможност за приемане на критерии за подбор, същите следва да бъдат одобрени от мониторинговия комитет по мониторинговия комитет, посочен в чл.  124 от Регламент (ЕС) 2021/2115.

С проекта на наредба изрично се указва, че Държавен фонд „Земеделие“ предоставя и включва в заявлението за подпомагане наличната информация в съответствие с чл. 5 и 6 от Регламент за изпълнение (ЕС) 2022/1173 с цел правилното и надеждно управление на интервенциите по чл. 3, ал. 1 и за да гарантира правилното докладване относно показателите за крайния продукт и показателите за резултатите, посочени в чл. 66, параграф 2 от Регламент (ЕС) 2021/2116. Изрично в съответствие с чл. 6 от Регламент за изпълнение (ЕС) 2022/1173, се предвижда, че бенефициентът продължава да носи отговорност за заявлението за подпомагане/плащане и за точността на предадената информация. Уточнява се въз основа на кои проверки и резултати Държавен фонд „Земеделие“ съобщава на бенефициентите информацията по чл. 10, параграф 8 от Регламент за изпълнение (ЕС) 2022/1173.

Във връзка със задължениятаза изготвянето на доклади и оценки при прилагането е регламентирано, че това е задължение на Държавен фонд „Земеделие“ осигурява надеждни данни за годишния доклад за качеството на изпълнението, изготвя и представя резултатите от оценката на качеството, посочена в чл. 69, параграф 6 и чл. 70, параграф 2 от Регламент (ЕС) 2021/2116, под формата на доклади във формат годен за подаване на електронни информационни системи, чрез които се осигурява обмен на информация, документи и придружаващи данни с Европейска комисия.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация със заинтересованите страни по електронен път.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67 във връзка с чл. 70, ал. 2 от Закона за подпомагане на земеделските производители, предлагам да издадете предложения проект на Наредба за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитие на земеделието и селските райони за периода 2023-2027 г.

|  |  |
| --- | --- |
| **Приложение:** | 1. Проект на Наредба за условията и реда за прилагане на интервенциите в областта на околната среда и климата и хуманно отношение към животните, включени в Стратегическия план за развитие на земеделието и селските райони за периода 2023-2027 г. 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Предложения и становища, постъпили от проведената обществена консултация. |

**ГЕОРГИ СЪБЕВ**

*Заместник-министър на земеделието*